《送王子衡巡按陜西得倚字》
明代·孟洋

孤鸿游八极，日暮宿江沚。纷纷四海士，缅怀念君子。

逍遥幽涧滨，采摘多芳芷。嘉晤苦岁迟，乖别遽千里。

商飙肃秋林，祖席临寒涘。谅子平生亲，赠言岂在累。

初冬出函谷，饮马黄河水。巉崖走虎兕，夹道生荆杞。

莫邪鸣鞘中，一日再三视。试以宽髀宜，众理良独耻。

仰瞻太华巅，霜峰碧空倚。丈夫处两间，气槩谅可拟。

三边堠火连，汉南寇蜂起。折冲贵笑谈，何必任锋矢。

愿言树名勋，慰我贻尺鲤。

作者简介：（1483—1534）明汝宁府信阳人，字望之，一字有涯。弘治十八年进士。授行人，进御史，以论张璁、桂萼事谪桂林教授。后官至大理寺卿。有《孟有涯集》。